---

**Plantae** — Magnoliophyta

Classis : Magnoliopsida   
Subclassis : Rosidae   
Ordo : Rosales   
Familia : Rosaceae   
Subfamilia : Maloideae   
Genus : Sorbus   
Species : *S. domestica*   
*Sorbus domestica*   
L.  
Synonyma
\* *Cormus domestica* (L.) Spach 
* *Pyrus domestica* Ehrh.

***Sorbus domestica*** (binomen a Carolo Linnaeo anno 1753 statutum) est species plantarum florentium generis *Sorbi* et familiae Rosacearum in Europa sponte virens ibique iam diu culta, cuius fructus, nomine **sorbum**, comeditur variisque modis in cibum et potiones convertitur. Temetum nomine *cormé* de sorbis conficitur.

Usus cibarius
-------------

Scriptorum Latinorum antiquorum Palladius productius de servatio sorborum anno circiter 400 scripsit:

Sorba servantur hoc genere: lecta duriora et posita, ubi mitescere coeperint, fictilibus usque ad plenum clauduntur urceolis gypso desuper tectis et bipedanea scrobe loco sicco sub sole merguntur ore perverso et desuper spissius terra calcatur. Item secta per partes siccantur in sole et servantur in vasculis in hibernum. Cum voluerimus uti, aqua ferventi macerata revirescunt sapore iocundo. Alqui cum pediculis suis viridia lecta suspendunt locis opacis ac siccis. Item ex sorbis maturis sicut ex piro vinum fieri traditur et acetum"
Ad sorba eo modo bisecta iamdudum Aristophanes, persona *Symposii* Platonis, alluserat: homines enim, sicut sorba bisecta, dimidia perdita semper quaerunt.

Sorbum litteris Francogallicis (nomine *corme*) ab auctoribus provinciarum occidentalium laudatur, ab illo primo qui saeculo XIII *Roman de la rose* componere inceperit. Ille inter enumerationems fructuum domesticorum bis sorba comprehendit:

*El vergier ot arbres domesches,*
*Qui chargoient et coinz et pesches,*
*Chastaines, noiz, pomes et poires,*
*Nesfles, prunes blanches et noires,*
*Cereses fresches vermeilleites,*
*cormes, alies et noiseites*
("Hortus arbores domesticos habuit qui portaverunt cotonea, persica, castanea, nuces, mela, pira, mespila, pruna alba et nigra, rubra cerasa recentia, sorba ovata et rotunda, avellana"). Sed poëta classicus Petrus Ronsard medio saeculo XVI inter fructus vallis Ligeris comprehendit, descriptione formulaica diaetetica addita:

*... Et la cormeille au dur noyau de pierre,*
*La corme aussi qui le ventre resserre ...*
("... et cornum duro nucleo lapideo includens, sorbum etiam ventrem adstringens ...") Temetum de sorbis confectum, a Vergilio et Palladio (vide supra) sine nomine descriptum, saeculo XVI nomine Francogallico *cormé* Franciscus Rabelaesus refert.

Notae
-----

1. ↑  Palladius, *Opus agriculturae* 2.15.5
2. ↑  Plato, *Symposium* 190d
3. ↑  Guillelmus de Lorris, *Roman de la rose* 1345-1350, cf. 8177-8192
4. ↑  Petrus Ronsard, "La lyre" (p. 58 editionis 1587 apud *Google Books*)
5. ↑  Vergilius, *Georgica* 3.379-380; Franciscus Rabelaesus, *Pantagruel* cap. 21. Citationes in pagina cormé reperis

Bibliographia
-------------

Fontes antiquiores
* 1597 : John Gerard, *The Herball, or generall historie of plantes* (Londinii: John Norton) pp. 1287-1288 "sorbus: service tree"
* 1629 : John Parkinson, *Paradisi in sole Paradisus terrestris* (Londinii: Humphrey Lownes) p. 567
* 1753 : Carolus Linnaeus, *Species plantarum* (Holmiae: impensis L. Salvii, 1753) vol. 1 p. 477 **(Latine)**

Recentiora
* "Sorb" in Andrew Dalby, *Food in the Ancient World from A to Z* (Londinii, 2003. ISBN 0415232597) p. 306

Nexus interni
-------------

* *Sorbus aucuparia*
* *Sorbus torminalis*

Nexus externi
-------------

|  |  |
| --- | --- |
|  | **Situs scientifici:** Tropicos • Tela Botanica • GRIN • ITIS • Plant List • NCBI • Biodiversity • Encyclopedia of Life • Plant Name Index • IUCN Red List • Plantes d'Afrique • INPN France • USDA Plants Database |

|  |  |
| --- | --- |
|  | Vide **"Cormus domestica"** apud **Vicispecies**. |


|  |  |
| --- | --- |
|  | **Vicimedia Communia** plura habent quae ad **Sorbum domesticam** spectant. |